Tomšič se je še posebej posvečal vprašanjem slovenskega naroda, slovenskim manjšinam in vprašanju mej. Obsežne in dokumentirane so razprave o izvedbi plebiscita 1920 na Koroškem, posebno znana pa je njegova pravna argumentacija o zavrnitvi teze o nepretrganem trajanju italijanske oblasti na območju nekdanjega Svobodnega tržaškega ozemlja. Pomembna pa so tudi njegova prizadevanja za ustrezno slovensko mednarodnopravno izrazje v pravni sekciji terminološke komisije SAZU.